การซื้อขายดอกเบี้ยระยะยาวล่วงหน้าใน TFEX ตอนที่ 3
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

....บริษัท ตลาดอนุพันธ์ (ประเทศไทย)จำกัด (มหาชน)
ครั้งที่แล้วได้พูดถึงเรื่องของพันธบัตรที่จะนำมาใช้เป็นตัวแทนสำหรับพันธบัตรอายุ 5 ปี ซึ่งเป็นสินค้าอ้างอิงสำหรับฟิวเจอร์สของพันธบัตรว่า เป็นพันธบัตรที่มีช่วงอายุคงเหลือ 4–6 ปี และมีมูลค่าคงค้าง (Outstanding Value) อย่างน้อย 5,000 ล้านบาท โดย TFEX จะประกาศรายชื่อพันธบัตรในกลุ่มที่นำมาใช้เป็นตัวแทนของพันธบัตรอายุ 5 ปี ให้ผู้ลงทุนทราบโดยทั่วกันก่อนที่ฟิวเจอร์สของพันธบัตรแต่ละ Series จะเริ่มซื้อขาย ซึ่งในครั้งนี้ “นัดพบอนุพันธ์” จะอธิบายในรายละเอียดส่วนอื่นของฟิวเจอร์สของพันธบัตรที่มีอายุ 5 ปีให้ทราบเพิ่มเติมครับ 
เริ่มจากเรื่องมูลค่าของสัญญา TFEX กำหนดให้ฟิวเจอร์สของพันธบัตรมีมูลค่าของสัญญาเท่ากับ 1 ล้านบาท และมีการเสนอซื้อเสนอขายเป็นราคาต่อราคาพันธบัตร 100 บาท (ราคาตามหน้าตั๋ว หรือ Face Value) เช่น หากต้องการเสนอซื้อขายฟิวเจอร์สของพันธบัตรรัฐบาลที่อัตราคิดลด (Yield) ที่ 3% ผู้ลงทุนก็จะต้องคำนวณเป็นราคาพันธบัตรและเสนอซื้อที่ราคาต่อ 100 บาท ซึ่งในกรณีนี้คำนวณได้เท่ากับ 109.22 บาท ทั้งนี้ หากราคาขยับไป 0.01 ก็จะเทียบเท่ากับกำไรหรือขาดทุนในมูลค่า (0.01 x 1,000,000/100) = 100 บาท 
สำหรับฟิวเจอร์สของพันธบัตรที่จะเปิดให้ซื้อขายนี้จะครบอายุสัญญาในเดือนสิ้นสุดไตรมาส คือ มี.ค. มิ.ย. ก.ย. และ ธ.ค. เช่นเดียวกับ SET50 Futures แต่ฟิวเจอร์สของเบี้ยพันธบัตรจะมีให้ซื้อขายเพียงคราวละ 2 Series เท่านั้น เช่นหากเริ่มเปิดซื้อขายในเดือน ต.ค. 2553 ก็จะมีฟิวเจอร์สของพันธบัตรที่ครบอายุสัญญาในเดือน ธ.ค. 2553 และเดือน มี.ค. 2554 ให้ซื้อขายเท่านั้น
ในส่วนของกลไกการชำระราคาของฟิวเจอร์สของพันธบัตรยังคงเหมือนกับฟิวเจอร์สประเภทอื่นที่มีซื้อขายใน TFEX นั่นก็คือ ผู้ลงทุนต้องมีการวางเงินประกันขั้นต้นกับโบรกเกอร์อนุพันธ์ และเมื่อมีการซื้อขายแล้ว โบรกเกอร์จะต้องทำการคิดกำไรขาดทุนฟิวเจอร์สที่ผู้ลงทุนถือครองอยู่ทุกสิ้นวัน หรือที่เรียกว่า Mark to Market โดยหากเงินประกันในบัญชีมีจำนวนลดต่ำลงกว่าระดับที่เรียกว่า “เงินประกันรักษาสภาพ” หรือ Maintenance Margin โบรกเกอร์จะต้องเรียกให้ผู้ลงทุนนำเงินประกันมาวางเพิ่มเติมในบัญชี หรือที่เรียกกันว่า โดนเรียก Margin Call นั่นแหละครับ
สำหรับอัตราเงินประกันสำหรับฟิวเจอร์สของพันธบัตรเมื่อเทียบกับฟิวเจอร์สของตราสารทุนอย่างเช่น SET50 Futures จะต่ำกว่าค่อนข้างมาก เนื่องจากวิธีการกำหนดอัตราเงินประกันจะพิจารณาจากความผันผวนของสินค้าอ้างอิงเป็นหลัก โดยในกรณีของอัตราดอกเบี้ยจะมีความผันผวนน้อยกว่าตราสารทุน ดังนั้น อัตราเงินประกันที่กำหนดจึงต่ำกว่าตราสารทุน ซึ่งในเบื้องต้น หากคำนวณคร่าวๆ อัตราเงินประกันขั้นต่ำน่าจะอยู่ในช่วงประมาณ 6,000–7,000 บาทต่อสัญญา 
ทั้งนี้ ตัวเลขอัตราเงินประกันที่สำนักหักบัญชีจะประกาศอย่างเป็นทางการนั้น น่าจะได้ทราบกันในช่วงก่อนการซื้อขายจริงประมาณสองสัปดาห์ แต่อย่าลืมนะครับว่า สำนักหักบัญชีจะมีการทบทวนอัตราเงินประกันทุกๆ ไตรมาส ดังนั้น อัตราเงินประกันจึงอาจเปลี่ยนแปลงได้ตามความผันผวนของราคาฟิวเจอร์สครับ
อย่างที่ย้ำกันหลายครั้งแล้วว่า จะมีการเลือกพันธบัตรรุ่นที่มีอายุ 46 ปี มาใช้เป็นตัวแทนของพันธบัตรอายุ 5 ปี ซึ่งเป็นสินค้าอ้างอิงสำหรับฟิวเจอร์สของพันธบัตร ดังนั้น เพื่ออำนวยความสะดวกในการชำระราคา TFEX จึงกำหนดให้ใช้วิธีการชำระราคากันเป็นเงินสดอย่างเดียว ไม่มีการส่งมอบพันธบัตรครับ และสำหรับราคาที่จะใช้ชำระราคาในวันสุดท้าย จะใช้ราคาในตลาดพันธบัตร (Spot Price) โดยจะนำอัตราเสนอซื้อเสนอขาย (Yield) แต่ละรุ่นของพันธบัตรที่เป็นตัวแทนของฟิวเจอร์ส จาก Primary Dealer ของธนาคารแห่งประเทศไทย มาหาค่าเฉลี่ยของ Yield เพื่อใช้เป็นตัวแทนของพันธบัตรดังกล่าว และนำเอา Yield นั้นมาคำนวณกลับเป็นราคาที่ใช้ชำระราคาในวันซื้อขายวันสุดท้าย (Final Settlement Price) ซึ่งในครั้งหน้า “นัดพบอนุพันธ์” จะเล่าต่อถึงรายละเอียดในส่วนนี้ให้ทราบกันครับ